Talle vermeende stropers in Kaapstad vasDie perlemoen en kreef wat gevind is (Foto: SANParks TMNP, Twitter) Altesaam 13 vermeende stropers is die afgelope week in die Tafelberg Nasionale Park in hegtenis geneem is. Frans van Rooyen, parkbestuurder, sê veldwagters in samewerking met wetstoepassers van die Kaapstad-metro, het vyf vermeende stropers Donderdag in die omgewing van Kommetjie vasgetrek. “Daar is op altesaam 13 eenhede perlemoen en 10 Weskus-krewe, sowel as duiktoerusting, beslag gelê,” het Van Rooyen gesê. Die tweede groep verdagtes is Vrydag in Houtbaai tydens ŉ gesamentlike operasie tussen die polisie se seegrens- en duikeenheid en die park se omgewingsmisdaad-ondersoekeenheid in hegtenis geneem. Hulle was in besit van 86 eenhede perlemoen en duiktoerusting. Die duiktoerusting waarop beslag gelê is (Foto: SANParks TMNP, Twitter) Nog vyf mense is Saterdag in die Platboom-omgewing deur veldwagters en die ondersoekeenheid vasgetrek. Hulle was in besit van 38 eenhede perlemoen. SANParke het ŉ beroep op mense in die omgewing gedoen om voort te gaan om te help om misdaad in en om die park hok te slaan. Die verdagtes sal so gou doenlik in die hof verskyn. Die polisie se ondersoek gaan intussen voort.